
Prolog


(Klokken 19:15)


”Milda må jeg præsentere dig for Louise baronesse Zytphen-Adeler!”


Med en elegant gestus, viste Caroline Drabæk hånden frem mod den 1,75 m høje, platinblonde, 35 årige baronesse, som var klædt i den smukkeste lavendelfarvede Versace selskabskjole, som Milda nogensinde havde set. Det slog hende på én gang, hvor smuk både kjolen, og baronessen med det lange krøllede platinblonde hår, og de smukke blå mandelformede øjne, fremstod i en sælsom smuk udstråling.


”How do you do?” hilste Milda på engelsk.


“How do you do?” hilste baronessen venligt tilbage.


“Oh! Oops! Sorry! My hand is cold,” undskyldte Milda forlegent, efter hun skyndsomst havde måtte tage det kolde champagneglas over i sin venstre hånd.


”Man holder altid glasset i venstre hånd,” indvendte baronessen venligt, men en anelse patroniserende, hvilket foranlediget Caroline Drabæk til nervøst at spærre øjnene en smule op.


”Så Caroline fortæller mig at du læser på CBS?” fortsatte baronessen interesseret.


”Hvad læser du hvis man må spørge?”


”Business Administration and Sociology,” svarede Milda stolt.


“Ah, værdier, adfærdsmønstre og særlige forhold indenfor forskellige virksomhedskulturer. Hvor interessant,” supplerede baronessen. ”Sådan en som dig kan vi sagtens bruge her. Her er du kommet til det helt rette sted. Stedet her bugner jo ligefrem med ambitiøse forretningsfolk, der alle er ivrige efter at få underskrevet kontrakter. Du er i øvrigt også selv en ganske smuk pige at se på, og du ser samtidig meget intelligent ud. Du skal skam nok falde til her. Dette er jeg ganske sikker på.”


”Mange tak,” svarede Milda tilbage, mens hendes kinder blussede røde.


”Gå over og tag dig noget mad ved buffeten, og få hilst på gæsterne, så kommer vi over til dig lige om lidt. Jeg skal lige låne Caroline i et øjeblik.”


Baronessen trak Caroline med sig over i retning af dametoiletterne.


”Ja, men hun ser jo både ganske smuk og intelligent ud med sit lange lyse hår,” fortsatte baronessen med at sige til Caroline Drabæk.


”Og så er det også forfriskende med en CBS studerende, der kan tale om samfundsøkonomi og geopolitiske forhold med vores klienter.”


Baronessen vendte sig direkte mod Caroline, så de begge stod ansigt til ansigt med hinanden.


Nu kan vi vel stole på hende?” spurgte baronessen.


”Øh, ja, selvfølgelig,” svarede Caroline en anelse usikkert tilbage.


Baronessen kiggede Caroline undersøgende ind i øjnene, inden hun fortsatte med at sige:


”Stormesteren holder jo øje med os ved du nok. Og, han forlanger resultater. Hendes Alexander McQueen kjole som vi har betalt for, var jo ikke helt gratis ved du nok?”


”Øh ja,” svarede Caroline igen.


”Nu har du vel forhåbentligt husket at sætte hende præcist ind i hvad dette her går ud på? Hun ser en smule uprøvet og uerfaren ud. Hun går også rundt og vifter med sin guld iPhone. Dette skal hun også passe på med. Her er den største diskretion en absolut selvfølge.”


”Øh ja,” svarede Caroline usikkert tilbage, mens hun prøvede at komme i tanke om, om der mon var noget hun enten havde overhørt eller misforstået omkring selve hostess opgaven, som hun havde fået tildelt af baronessens operations manager, Susanne Lund.


”Hun skal bare være opmærksom på, at her skal hun i den grad have JA hatten på,” fortsatte baronessen. ”Det er meget vigtige forretningsfolk, militærfolk, og regeringsfolk, vi har tilstede her i aften. Jeres opgave går ud på at finde ud af, hvem taler med hvem? Hvem indgår aftaler med hvem? Hvad taler de om indbyrdes? Hvad interesserer de sig generelt for? Hvem interesserer sig for hvem? Og så melde det til mig. Lidt ligesom det I normalt plejer at gøre. Her skal I bare være en tand mere opsøgende, proaktive, og øh! Hvordan skal jeg sige det?... samarbejdsvillige.”


”Særligt mændene vil jo gerne have jeres selskab, ses og være sammen med jer. Så det skal I huske at drage særlig fordel af. Lad som om, at I er meget imponeret over hvad de siger til jer. Og husk, hvis det lykkes jer at få lokket særligt vigtige informationer ud af dem, mænd elsker jo at prale af deres bedrifter, så vanker der en ekstra lille bonus. Forstået?”


”Ja! Ja! Helt klart,” skyndte Caroline sig at sige.


”Alle typer informationer kan være vigtige her. Hvis nu en af mændene ikke interesserer sig for jer, eller at I finder ud af at han er homoseksuel, så vil dette også være en oplysning som vi vil være interesseret i at få at vide. Det samme gælder for de kvindelige gæster, hvis det samme viser sig at være tilfældet.” ”Faktisk,” fortsatte baronessen. ”Skal I påtage jer rollen som den helt særlige værtinde som disse typer, i princippet, kunne forelske sig i, og senere se sig blive gift med. Bare få dem til at slappe helt af, og føle sig godt tilpas, så de på et tidspunkt enten begynder at prale, eller fortæller jer, eller andre, om noget vigtigt.”


-


Mere end to hundrede gæster, langt over halvdelen af dem var mænd, befandt sig inde på resortets store lounge område, med direkte udsigt ud mod Øresund, hvor det særlige blå marts mørke, så småt havde sænket sig på himlen udenfor. Selve lounge området, med det postmoderne møblement, havde nærmest karakter af en stor luksuriøs foyer. Stedet fremstod særdeles indbydende, med dejlige bløde hvide sofaer, og smukke glasborde. Der var fri buffet, med den lækreste grillstegte mad. Der var fri bar med de bedste bartendere, pool borde og et enkelt snookerbord i fuld turneringsstørrelse, spillemaskiner, pinballmaskiner, indoor golf simulator, og en enkelt mekanisk rodeotyr.


Der var cigarbar og cigarrygerum, til de af herrerne, som måtte have lyst til at ryge store dyre cigarer indendørs efter maden. Der var en stand udelukkende med servering af hotdogs, isbar, karaokebar, og dansegulv. Der var store fladskærme, der viste sport og nyheder fra hele verden. I forlængelse af loungen, vendt ud mod Øresund, fandtes der et indendørs vandland med eksotisk beplantning, varmvandsbassin, spaområder, og morskabsbassin med smukke vandfald. Der fandtes sågar gratis, helt nyt, badetøj, og badekåber i forskellige størrelser, lagt frem i trækvogne, til fri disposition for de mere dristige og vandelskende typer. Det var det rene legeland for voksne. Selv de meget rummelige toiletter, skinnede i det smukkeste cremefarvede italienske marmor belagt med guld.


-


”Fantastisk sted de har her. Jeg har ikke set så gode faciliteter i lang tid,” sagde den ene CIA feltoperatør til den anden ude på herretoiletterne. ”Vi har støvsuget hele stedet, der er hverken skjulte kameraer eller mikrofoner at finde nogen steder.


”Han kan sit kram ham ”bagmanden”. Han ved hvad det hele går ud på. Man føler sig fuldstændig tryg og sikker herinde.”


”Ja, det er næsten for godt til at være sandt,” svarede den anden CIA feltoperatør. ”Vi må nok hellere tjekke de andre gæster for skjulte kameraer, og andet optageudstyr, særligt de unge tøser, der render rundt her, mens de udgiver sig for at være hostesses.”


”Er du gal? sagde den første. ”De har jo næsten ikke noget tøj på. Har du set de tynde aftenkjoler de render rundt i. Nogen af dem er sågar klædt i ”nøgenkjoler”. De kan da ikke skjule noget i dem?”


”De har håndtasker,” svarede den anden.


”Nå ja. Håndtaskerne og deres mobiltelefoner. Dem må vi nok også hellere holde øje med.”


-


”Hey Ho! Hvad er dog det du har dér?” spurgte den amerikanske særlige rådgiver for U.S. Department of Commerce, Secretary Josh Reynolds, Milda overrasket, henne ved buffeten, da han fik øje på hendes guld iPhone, som hun stod med i hånden.


”Det er en iPhone 15 serie i 14 karat guld, specialudgave,” svarede Milda lige så stolt. ”Der findes kun 50 eksemplarer af dem i hele verden. Den er både meget eftertragtet og kostbar.”


”Virkelig?” spurgte amerikaneren overrasket. ”Den ser vildt cool ud.” ”Ja, jeg er også meget glad for den,” svarede Milda. ”Det er ikke alle der har en mobiltelefon i ægte guld.”


”Hvor i alverden har du fået dén fra?” fortsatte han.


”Jeg vandt den som flidspræmie på Copenhagen Business School, i en konkurrence, i et forretningsprojekt. Skolen fik tildelt 3 som blev udlovet som præmier i projektet.”


”Wow! That’s just SO cool! Du må virkelig være dygtig,” sagde amerikaneren.


”Jamen det er jeg skam også,” smilede Milda glad tilbage. ”Hvad læser du?” spurgte han.


”Business Administration and Sociology,” lød hendes stolte svar.


”Virkelig? Det er da bare for sejt,” fortsatte amerikaneren.


”Du og jeg må nok hellere snakke sammen senere. Jeg kender en del folk, der er til stede her i aften, der i dén grad ville være interesseret i at ansætte en talentfuld ung dame som dig.”


Milda smilede triumferende tilbage. Hun havde nu fået følelsen af at være kommet til det helt rette sted.


-


”Det er et fantastisk sted I har her,” sagde den amerikanske vicehandelsminister til den danske handelsminister, mens han så sig begejstret omkring.


”What a place? Hvilke luksuriøse omgivelser. WAUW! Prøv lige at se dette vidunderlige panorama med udsigten ud mod vandet. Og, hvilken fantastisk ide, at lade os møde sammen igen, under mere uformelle forhold, hvor vi bedre kan slå os løs, og slappe mere af. Prøv lige at se drengene og pigerne fra vores militære personel. De lader vist også til at kunne lide stedet her. Ha! Ha! Hvilken kærkommen afveksling fra de endeløse ekskursioner, og den formelle stivhed under de forskellige besøg.”


Begge ministre kastede hver et blik over mod de amerikanske officerer og underofficerer af begge køn, der grinende med drinksglassene i hånden, morede sig ved synet af deres kammerater, der en efter en, blev kastet af rodeotyren iført deres fine militære udgangsuniformer.


”Ha! Ha! Well, just look at that! Hvad syntes De i øvrigt om ”The


New Nordic Deal” Hr. Minister?” spurgte den amerikanske minister.


”The New Nordic Deal” er en længe ventet overbygning på det allerede igangværende ”Host Nation Support” program,” svarede den danske handelsminister på sit ubehjælpsomme engelsk.


”Med denne fortsættelse af programmet, vil vores nationer få endnu lettere ved at handle med hinanden. Det skal ikke nægtes, at dansk industri og erhverv længe har set frem til implementeringen af denne overbygning. Vi ser med stor glæde frem til næste uges underskrivning af hensigtserklæringen på Nordentoft Paladset, i mellemtiden skal jeres delegation ikke snydes for at møde en masse andre af vores lige så gode, og effektive danske underleverandører, som altid vil stå parat til at assistere, og tilbyde deres tjenester, såfremt der skulle opstå nye udfordringer med gennemførelsen af programmet.”


”Tja!” indskød den amerikanske vicehandelsminister, efter at havde taget en slurk af champagneglasset. ”Normalt siger man, at man aldrig skal blande forretninger med fornøjelse. Men, her må jeg være helt ærlig og sige: At det skam er en ren fornøjelse at gøre forretning med jer danskere. Skål!”


-


”WOO! Vi skal feste som de gamle danske vikinger,” råbte en af de amerikanske officerer begejstret, da han fik øje på den store elektriske indendørs grill med steaks og spareribs, som den kinesiske kok smilende stod og tilbød resortets gæster.


”ALLRIIIGHT!”


-


”Må jeg på min regerings vegne takke mange gange for den skønne modtagelse, som vores delegationer og udsendinge har fået under deres ophold i Danmark.” Den amerikanske ambassadør rakte elskværdigt hånden frem til den danske handelsminister, for at takke denne.


”Vi venter selvfølgelig på, at vores regering giver det endelige grønne lys til aftalens indgåelse,” fortsatte han med et glimt i øjet, rettet i retning mod vicehandelsministeren. ”Men sådan som jeg forstår det, er det nu bare et spørgsmål om at få de sidste formaliteter på plads. Jeg kan allerede nu meddele, at det hele ser rigtigt godt ud.”


”Mange tak Hr. Ambassadør,” svarede den danske handelsminister begejstret. ”Jeg kan i hvert fald på vegne af MIN regering meddele, at vi ser frem til et forøget godt samarbejde mellem vores to nationer, og resten af Norden.”


”Og jeg kan se at N.N. også er her i aften?” fortsatte ambassadøren retorisk. ”Ja bestemt,” svarede den danske handelsminister.


”Egentlig er han at betegne som aftenens officielle vært. Ja, faktisk er det ham, som har finansieret alt dette du ser her.” Handelsministeren rakte sin ene arm ud mod hele området.


”Skal jeg forstå det sådan, at det er ham der er lederen af ”Curia Regis” tænketanken,” spurgte ambassadøren forsigtigt.


”Det skal jeg ikke kunne sige noget om,” svarede handelsministeren med et vist forbehold. ”Som udgangspunkt, har ”Curia Regis” tænketanken ikke nogen fast leder. Det tætteste man kommer på en leder er vist baronessen, som både agerer kontakt, direktør, og talsperson for tænketanken. Tænketanken består jo af mange forskellige distingverede medlemmer, der alle hver især, udøver deres indflydelse på regeringen. Ja, faktisk er der tale om en meget flad ledelsesstruktur.”


”Typisk dansk,” indskød den amerikanske ambassadør med et lettere anstrengt smil, mens han indeni brændte efter at få afsløret den sande identitet på personen som man kaldte ”Stormesteren”.


-


”Yummy! Maden her er bare så lækker,” råbte amerikanerne i munden på hinanden. ”Heey! Nu begynder DJ’en minsandten også at spille gamle dansehits fra 80’erne. Er det ikke Michael Jacksons ”Rock with you”? Heey! Ol’ Jacko! Man får helt lyst til at dance. Come Eileen! Let’s boogie!” Men på dansegulvet, var en af de sorte underofficerer allerede i fuld gang med at fyre nogle coole dansetrin af.


(Klokken 21:30)


Som aftenen skred frem, blev stemningen aldeles livlig. Langt de fleste gæster, takkede ikke nej til tilbuddet om gratis drinks fra den fri bar. Det hørte bare til menneskets natur, uanset hvem man var, og hvor man kom fra. De dygtige, og topprofessionelle bartendere, arbejdede på højtryk for at følge med. Virkningen udeblev ikke. Folk blev fulde. Meget fulde. Sober curious trenden gjaldt slet ikke her.


-


”Er det bare verdens bedste DJ eller hvad? Alle er bare så glade. Stemningen er helt i top,” skreg en ind i øret på baronessen, der som svar nøjes med at nikke med et lettere anstrengt smil.


-


”Er du nu også sikker på, at dette var en god ide?” spurgte baronessen N.N. mens de to stod ved siden af hinanden, med hver deres drink i hånden, og betragtede bakkus festen der både uventet og overraskende tog til i styrke.


”De er begyndt at feste lige lovligt hårdt, og vores unge piger er også ved at blive lidt småfulde for ligesom at kunne følge med”, fortsatte hun.


”Ja! Det hele er vist ved at udvikle sig til den rene ”Varulvefest”, bemærkede N.N. tørt. ”Men nu må man jo engang hyle med de ulve man er i blandt. Det var jo også ligesom bare meningen, at det hele bare skulle være en god oplevelse.”


”Ja, men nu er det vist ved at være en lidt ”for god” oplevelse,” indvendte baronessen sarkastisk. ”Altså alle morer sig ganske vist fyrsteligt, men jeg tror bare ikke vi får det ud af det som vi håbede. Det hele er jo på vej til at udvikle sig til et af disse pinlige drukgilder, hvor alle dagen efter, bare tager solbrillerne på for ikke at skulle kendes ved hinanden.


Caroline Drabæk har i øvrigt taget en litauisk pige med, som viser sig til ikke at være en ”Curia Regis” autoriseret hostess.”


”Nå?” svarede N.N. en anelse overrasket. ”Er det hende den gyldenblonde som hele tiden taler med Josh Reynolds?”


”Ja,” svarede baronessen bekræftende. ”Vi skulle i alt have haft 12 piger, men der manglede en, fordi en af dem havde meldt afbud. Det viser sig nu at hende her, er en af Caroline Drabæks bekendte, som hun bare har slæbt med som en slags aspirant på prøve. Men, hun er altså ikke certificeret Curia Regis medarbejder.”


”Nå men hvad?” bemærkede N.N. tørt. ”Hun lader vist til at klare sig meget godt. Hendes engelske syntes også at være en tand bedre end de danske pigers. Og, Josh er tydeligvis meget glad for hende. Det er næsten det vigtigste.”


”Se! Nu står hun igen og vifter med sin guldmobiltelefon,” snerrede baronessen. ”Hun er meget glad for den guldmobiltelefon.”


”A conversation piece,” smilede N.N. beroligende tilbage.


“Bare rolig. Vi skal nok få noget ud af det. Man får som regel altid en ny vigtig viden ud af selskaber som disse, hvor stemningen er helt i top.”


”Oh my! That really escalated quickly,” undskyldte baronesse Zytphen-Adeler nærmest forlegent, til både den amerikanske ambassadør og den amerikanske vicehandelsminister, over den vilde stemning, der havde indfundet sig efter gæsternes store alkoholindtag. Men, som svar nøjedes vicehandelsministeren bare med at trække på skuldrene.


”Jeg ville ikke bekymre mig hvis jeg var Dem Baronesse. Folk hygger sig tydeligvis, og alle syntes bare at more sig og have det sjovt. Der skal alligevel ikke indgås nogen kontrakter i aften. Det kommer først senere, og faktisk tror jeg at det er godt at vores folk, og briternes folk, først lærer jeres forretningsfolk bedre at kende, hvilket de trods alt har fået rig lejlighed til nu. Jeg syntes at dette tiltag var en fantastisk idé. Alle hygger sig, og hænger godt ud med hinanden. Og hvilket et sted I har her?”


(Klokken 21:45)


”Du taler rigtigt godt sammen med ham den særlige rådgiver for det amerikanske handelsministerium, hva?” sagde Caroline Drabæk til Milda. ”Du forstår rigtigt at kommunikere med fremmede. Dit engelske er også temmelig godt. Du kan bare det dér. Du er en rigtig verdensdame.”


”Ja, det startede med at han gerne ville høre om min guldtelefon, og så har vi bare snakket om alt muligt i løbet af aftenen,” svarede Milda i et beskedent forsøg på at underspille sit store selvlærte talent, som forretningskvinde, diplomat og kosmopolit, uden at komme til at overstråle den lige så smukke, men mere jævne og mindre dannede Caroline Drabæk. Dog havde Caroline allerede tydeligt mærket den store klasseforskel, der var imellem dem begge, når det kom til at charmere forretningsfolkene, gennem almen dannelse og menneskelig Xfaktor.


”Baronessen siger, at han er den vigtigste af dem alle,” sagde Caroline til Milda. ”Hun vil meget gerne høre om hans planer, og hvad han snakker om sammen med andre. Du skal for resten passe på med din mobiltelefon,” fortsatte Caroline belærende til Mildas lettere ubehag. ”Jeg har set at du går og tager selfies af dig selv, og sammen med andre. De vil ikke have at man går og tager billeder herinde. Det der foregår herinde er alt sammen privat, og vedkommer ikke andre, også hvem der har været til stede herinde.”


”Åh, men jeg tog bare nogle få billeder med andres accept,” undskyldte Milda.


”Ja, men det må du ikke,” indskærpede Caroline.


(Klokken 21:50)


”Sig mig hvad har I kommet i drinksene siden folk morer sig så godt?” spurgte den amerikanske ambassadør i spøg til N.N.


”This is CRAZY!”


”Tja! Bare så længe fyrene ikke også begynder at kysse hinanden, er jeg rolig,” svarede N.N. ”Jeg tror såmænd bare at det er de unge piger fra Lady Luck Events, DJ’en og de dygtige bartendere, der skaber en usædvanlig god stemning. Men hey! Det minder mig om de gode gamle dage, hvor vi lettere kunne feste frit, uden at skulle bekymre os om social kontrol og adfærdsregulerende korrekthed.”


(Klokken 22:05)


”Er det DIG de kalder for ”Stormesteren?” råbte en nu småfuld Milda Krasauskaite op i ansigtet på N.N.


”Øh hvad for noget?” spurgte N.N. på en gang overrasket og smilende tilbage på engelsk. ”Hvorfor tror du at det er mig man kalder Stormesteren?”


”Jeg kan se det på baronessen,” svarede Milda plørede tilbage. ”She’s affraid of you. Hun er bange for dig. Jeg kan se det på hendes kropssprog, når hun taler med dig. Når hun taler til alle andre, virker hun altid meget selvsikker. Men når hun taler med dig, ændres hendes kropssprog og mimik markant. Som om hun pludselig bliver nervøs.”


”Det var dog en højest besynderlig observation,” bemærkede N.N. smilende overbærende. ”Men nej, det er ikke mig der er Stormesteren. Faktisk har jeg aldrig før hørt om denne person.”


”Ahaaaaaa,” smilede Milda charmerende tilbage til N.N., mens hun uenigt viftede med pegefingeren foran hans ansigt. ”Du skal huske på, at jeg faktisk er en ekspert på dette felt,” svarede hun smilende tilbage.


(Klokken 22:15)


”Amerikanerne er bare så sjove at danse med,” råbte Caroline til Milda. ”Nej! NU vil jeg altså i vandet. Kom Milda, vi smider bare vores kjoler og hopper nøgne i bassinet. Alle de gode badedragter er alligevel taget, og folk er da også bare totalt ligeglade. Hi! Hi!” Splitternøgne og hylende, hoppede de to piger ned i et af bassinerne, hvor der i forvejen badede både nøgne og badetøjspåklædte festglade folk af begge køn. Alle syntes ikke at have haft det så sjovt i lang tid. Man så et par af de kvindelige amerikanske underofficerer, skyndsomst trække deres mandlige kolleger med sig ind i de tilstødende lokaler. Milda og Caroline kiggede overrasket på hinanden og grinede. ”Måske skulle jeg også finde mig en,” grinede Caroline. ”Der er altså rigtig mange flotte fyre her i aften.”


”Se nu blev den ene boblebad ledigt,” afbrød Milda.


”Jeg vil i boblebadet.” Hurtigt sprang hun op af bassinet, og videre op i det indbydende boblebad, hvor hun efterfølgende lod de varme bobler kærtegne hele sin nøgne krop. Caroline fulgte lige efter. De to piger grinede lystigt ad hinanden, mens de begge sad i boblebadet.


”This is crazy,” sagde Milda og lænede sig bekvemt tilbage i det boblende vand. Undrende kiggede hun ud på resten af selskabet, der for fuld kraft, festede og dansede videre, uden at ænse de to nøgne piger i boblebadet. For et kort øjeblik følte hun sig underlig lykkelig. Tænk sig. Her lå hun splitternøgen i et boblebad overfor en masse fremmede mennesker, som hun aldrig før havde mødt. Nogle af dem var tilmed meget magtfulde mennesker.









Kapitel 1:


Nanna Nordentoft


Udsigten ud over Øresund bød på et fantastisk skue ved Klampenborg Strand foran Slotsalleen, hvor den civile patruljevogn holdt med siden til ud mod vandet. På trods af det lidt triste gråvejr på en mandag i det tidlige marts, var stedet velvalgt til at nyde frokostmadpakken i skønne omgivelser. Nordsjællands Politi havde anmodet om assistance fra Station Syds efterforskningshold, efter man havde fundet liget af en ung lyshåret kvinde pakket ind i sorte plastiksække, langs en skovvej nordøst for Hillerød. Men, eftersom Nationalt Kriminalteknisk Center, deres teknikere, retsmedicineren og hundepatruljen, først lige var begyndt med at sikre spor på gerningsstedet, var der endnu lidt tid til en kort frokost.


Fra sin plads inde i bilen, kiggede politiassistent i civilt, Frederik Willerslev, ud gennem højre siderude. Madpakken lå i skødet, mens en 500 ml sodavandsflaske var bekvemt anbragt i højre dørlomme. Den 1,80 meter høje, 33 årige mandlige politiassistent med brunt kortklippet hår, forekom af udseende, en smule enfoldig, med sit runde ansigt og ditto runde øjne. Dog var han en skarp observatør, der ofte forstod at overraske folk med velvalgte relevante spørgsmål.


Fra hans højre øjenkrog, ude i Øresund, i nordgående retning, gled nu lige så stille et stort fragtskib forbi, med det umiskendelige orangerødt farvede skibsskrog med kæmpeinskriptionen ”NORDENTOFT” i lyseblåt på selve skibssiden, efterfulgt af agterstavnens statelige skorsten i tilsvarende lyseblå farve, med et næsten kongeligt orangerødt kæmpe ”N” stående på selve skorstenen.


”HA! HA!” udbrød Willerslev begejstret ved synet af det store orangerøde cargofartøj ude i Øresund.


”Hvad er der?” spurgte hans kvindelige makker straks, som sad bagved rattet på Willerslevs venstre side i bilen. Hurtigt kiggede hun selv ud gennem Willerslevs siderude, med et usædvanligt smukt ovalt kvindeansigt, med smukke mandelformede safirblå øjne, og kraftige kække mørke øjenbryn, under et kraftigt champagnefarvet mørkeblond hår, samlet omme i nakken, i en kraftig fletning.


”Nu er jeg minsandten omgivet af NORDENTOFT både til styrbord og bagbord,” svarede Willerslev opløftet.


”Nå det!” udbrød hans makker, politiassistent Nanna Nordentoft, celeber arving til Nordentoft imperiet, mens hun selv kiggede nysgerrigt ud gennem makkerens højre siderude, hvor også hun straks fik øje på fartøjet med sit fædrene rederis logo.


”Hvorfor blev du egentlig politimand?” spurgte Willerslev hende nu en anelse for nysgerrigt.


”Tja! Fordi det var det jeg havde lyst til,” svarede Nanna.


”Jo men, du kunne jo i stedet have valgt at få en fabelagtig karriere i din families rederivirksomhed,” svarede Willerslev vedholdende.


”Jeg er jo i forvejen medlem af selskabets bestyrelse,” svarede Nanna. ”Tro mig, der står skam langt bedre egnede ledere i kø til at lede koncernen end mig,” fortsatte hun. ”Det er vigtigere at vores koncern bliver ledet af kompetente ledere, end af sådan en som mig. Alene det at være datter af Thomas Nordentoft, kvalificerer mig nødvendigvis ikke til også at være den bedst egnede leder blandt mange andre dygtige, ja i visse tilfælde, dygtigere ledere indenfor shippingbranchen.


”Hvordan fandt du så ud af at du i stedet ville være politimand?” fortsatte Willerslev.


”Jeg kom i skolepraktik i politiet i 9. klasse, fordi jeg allerede dengang syntes at det var spændende. Så snart jeg kom i erhvervspraktik vidste jeg straks med mig selv at det var det jeg ville. Ja, det kunne næsten ikke gå hurtigt nok med først at komme igennem både gymnasiet og hæren,” smilede Nanna for sig selv.


”Du kunne i stedet have læst jura,” sagde Willerslev.


”Hvem ved, en dag læser jeg da måske også jura,” svarede Nanna beroligende. ”Jeg syntes bare at jura lød for kedeligt da jeg gik ud af gymnasiet. Efter reserveofficersuddannelsen startede jeg i politiet, og har overhovedet ikke fortrudt det siden. Jeg har altid syntes at det var spændende at være i politiet.”


”Hmm men!” fortsatte Willerslev i en betænksom tone, og tilmed til Nannas begyndende irritation.


”Men hvad?” sukkede Nanna, mens hun kiggede på sin mandlige makker med et opgivende udtryk i ansigtet.


”Du kunne jo med største lethed, havde fået en helt anden og meget mere spændende livsstil, hvis du i stedet havde valgt en mere lukrativ karriere, men i stedet for, så valgte du DETTE HER?” fortsatte Willerslev, tilsyneladende ude af stand til at undertrykke sin indestængte forundring over makkerens livsvalg.


”Men Frederik du har jo også selv valgt DETTE HER!” svarede Nanna, i en tone der til fulde opvejede makkerens kryptiske frustrationer. Du ville jo selv gerne være politimand. Hvorfor skulle mine ønsker så være meget mere anderledes, end dine egne ønsker om at blive politimand?”


”Jo men,” fortsatte Willerslev i samme betænksomme tone, uden at fortsætte sin sætning.


”MEN HVAD?” spurgte Nanna nu en smule irriteret. ”KOM MED


DET!”


”Jeg er jo ikke født med en sølvske i munden som dig,” kom det lige så stille, med en tilsvarende stille antydning af mishag fra Willerslev. Nanna lænede sit hoved frem mod Willerslev, inden hun kortfattet men bestemt svarede:


”Spis din madpakke!”


Opgivende lænede hun sig tilbage i førersædet, mens hun lige så stille inde i sit hoved tænkte: ” Og lad være med at spørge, når du alligevel ikke er tilfreds med mine svar.”


”Hvad sagde dine forældre så til din beslutning om at blive politimand?” gumlede Willerslev videre.


”SPIS DIN MADPAKKE,” råbte Nanna. ”Det kommer ikke dig ved hvad mine forældre sagde til mit valg om at blive politimand!”


”Kom ind Delta 37, Stationen skift,” lød det over politiradioen.


”Det er Delta 37, skift,” svarede Nanna.


”Delta 37, NKC skulle være klar derude. I skal mod Hillerød, Jespervej. De har fundet personen nede i en dyb grøft på Jespervej, inde i skoven, på højre side af vejen, en 500 meter syd for rundkørslen ved Hillerødvejen”.


”Stationen, det er modtaget, vi er fremme om ca. en halv time, Delta 37 skift!”


”Sagde du for resten at du havde nogle Kilberry vægte i overskud, du ikke skulle bruge til noget?” spurgte Willerslev interesseret.


”Ja, vi kan køre hjem til mig og kigge på det, så snart dette her er overstået,” svarede Nanna.


-


”Nå glæd jer drenge,” sagde politiassistent Hansen henvendt til sin kollega, politiassistent Ortved, og resten af holdet bestående af to kriminalteknikere, hundeføreren, og retsmedicineren, på gerningsstedet. ”Denne gang sender de ”Gucci-Nanna”.


”Ja hende har vi skam hørt om,” grinede kriminaltekniker A. ”Hun skulle være noget af en lækker steg. En rigtig BABE og tilmed en Nordentoftarving.” ”Ja så!” svarede kriminaltekniker B smilende. ”Hende har jeg vist ikke mødt før. Men, det lyder skam interessant.”


”Ja, en 1.80 m høj amazone. Og tilmed en sand bodybuilder pige,” fortsatte politiassistent Ortved. ”De kalder hende ”Gucci-Nanna” fordi hun altid ser så smart ud. Køn er hun i hvert fald. Det er jo langt fra alle høje kvinder der ser kønne ud. Ja selv bodybuilder kvinder har langt fra altid en pæn krop. Men på hende her, sidder alting som det skal. Og udover en meget muskuløs krop, så har hun også et kønt ansigt med nogle smukke blå øjne, der kigger dybt ind i ens sjæl, så selv hærdede forbrydere bliver bløde i knæene, når hun kigger dem ind i øjnene med sit særlige ærefrygtindgydende blik.”


”Hold da op,” grinede kriminaltekniker B. ”Hende glæder jeg mig ligefrem til at møde.”


”Egentligt er det også en ung alder at blive tilknyttet Efterforskning i,” sagde politiassistent Ortved henkastet til politiassistent Hansen. ”Hvor gammel er hun? En 30 år gammel?”


”Ja, hun er jo kriminalinspektør Kristensens protegé,” fortsatte Hansen. ”Han tog hende straks ind, efter hun havde overstået sin 2 års turnus hos Efterforskning. Men hun er skam også et kvikt hoved. Det må man give hende. Ja faktisk er hun lynende intelligent. Kristensen mente, at det ville give en bedre dynamik hos Efterforskning hvis man beholdt hende. Så at sige, en forbedring af det faglige niveau, med et konstruktivt samarbejde mellem kønnene. Og selvom hun er lidt for bredskuldret til mig, så skader det jo ikke ligefrem med hendes kønne udseende, store kløgtighed og skarpsindighed. Heldigvis er hun typen der godt kan lide mænd, og kommer også godt ud af det med drengene. Det hjælper jo altid lidt på det.”


-


”Hej! Nordentoft og Willerslev fra Station Syd Efterforskning. Er det i orden hvis vi bare kører direkte under afspærringsbåndet?” spurgte Nanna ud gennem sideruden, til den måbende politimand, som holdt vagt ved den ydre politiafspærring. Endnu var der et stykke vej op til selve gerningsstedet.


”Åh, jeg skal for resten også lige skifte til gummistøvler først,” fortsatte Nanna. ”Er du sød lige at række mig overtrækssko og plastikhandsker, mens jeg tager mine ruskindsstøvler af?”


”Det lader til at retsmedicineren også er kommet!” observerede Willerslev i mellemtiden.


”Hej med jer!” Politiassistent Hansen hilste på de to repræsentanter fra Efterforskning. ”Hun ligger lige herover i grøften, pakket ind i sorte plastiksække. Teknikerne er ved at være færdige.”


Kriminaltekniker B stod nede i vejgrøften sammen med retsmedicineren, og tog de sidste billeder af liget, der var pakket ind i sorte plastiksække. Men, så snart han kiggede op mod vejen, stivnede han straks ved synet af en høj bredskuldret gudinde, som stod oppe ved vejkanten, mens hun kiggede direkte ned på ham. Ortveds beskrivelse af hende passede fuldstændig.


Kriminaltekniker B kunne næsten ikke tro sine egne øjne. Hun mindede ham mere om en fotomodel end om en politikvinde. Hun var 1.80 m, og tydeligt atletisk bygget. Hun var iført en lang beige gabardine trenchcoat. Hendes lange kraftige tilbagesatte hår, i sølvskinnende mørkeblond farve, var samlet i en kraftig fletning bag på hendes ryg. Et par markant skarpt tegnede og brede mørke øjenbryn, gav hendes, i forvejen smukke, ovale ansigt et særligt kækt præg. Hendes tindrende blå hypnotiserende katteøjne, med et særligt kækt intelligent blik, var rettet mod ham, som var det en huntiger, der kiggede direkte ind i hans sjæl. Hun var 30 år gammel, men så bemærkelsesværdigt yngre ud.


”Øh, hej!” svarede han op til hende.


”Nå? Så I er stadig i gang med at tage billeder?” lød hendes skarpe og selvsikre stemme. ”Vi kommer lige ned og kigger nærmere på det. Har


I taget billeder på fotoappen til Stationen?” spurgte hun.


”Ja!” lød svaret. ”Vi har også lige haft dronen op til skabelse af 3D modellen.”


Politiassistent Hansen fortsatte fremvisningen ved at sige: ”Forurettede er en yngre lyshåret kvinde. Som I kan se, har man pakket hende ind i sorte plastiksække, og tapet det hele sammen. Derefter har man kastet liget ned i grøften, i det tætte buskads, lige hvor vejen svinger til venstre. Et perfekt sted at afhænde et lig, eftersom enhver bilist ved dette sted, altid vil have sit fulde fokus rettet mod vejsvinget, når vedkommende kommer kørende i fuld fart. Gerningsmanden havde nok ikke regnet med at en tilfældigt, til fods, forbipasserende naturvejleder allerede skulle finde liget her til morgen.”


”Har I flyttet på liget,” spurgte Nanna.


”Nej! Hun ligger præcis som man fandt hende. På ryggen med ansigtet opad.”


”Hvor lang tid har hun sådan cirka ligget der?” spurgte hun retsmedicineren.


”Hun har allerhøjest ligget der i 33 timer. Rigor mortis syntes så småt aftagende. Muligvis allerede mors for 35 timer siden” lød svaret.


”Så vi taler altså om at nogen har smidt hende natten til søndag, mellem midnat og klokken 2 søndag morgen?” spurgte Nanna.


”Det passer meget fint,” lød retsmedicinerens umiddelbare vurdering. ”Dødstidspunktet er sandsynligvis mellem kl. 23 og 00 lørdag aften.”


”Og I har ikke modtaget nogen melding om hende som savnet person?” spurgte Willerslev undrende til politiassistent Hansen.” ”Ikke det fjerneste,” svarede Hansen. ”I hvert fald ikke en person der passer til hendes beskrivelse.”


”Hm! Mærkeligt!” sagde Willerslev med en skeptisk mine. ”Hvad med hunden?” spurgte Willerslev til hundeføreren. ”Vi har ikke fundet noget. Hverken dna eller genstande. Alt tyder på at gerningsmanden holdt ind til siden af vejen, hvor han holdt sig på et afgrænset område, inden han kastede liget i grøften og kørte væk igen.” lød svaret.


”Jeg skal lige se hende nærmere,” sagde Nanna. Iført plastikhandsker, bøjede hun sig ned for at åbne op for plastiksækkene, der dækkede kvindeliget. ”En yngre lyshåret, nærmest gyldenblond kvinde, muligvis i starttyverne, måske allerede i sine midt-tyvere. Hun er fuldstændig nøgen. Hun har ikke så meget som en trevl på kroppen.


Åh! Se hvor smuk hun er? Så slank og lys. Hvor er det altså bare synd.


Hun har bare sådan et kønt ansigt!”


”Se hendes kunstige negle, og den måde hun har lagt sin makeup.” Nanna tog fat om en tot af kvindens hår og lugtede til det. ”Jeg kan stadig dufte hendes hårlak. Ud fra hendes umiddelbare udseende og tilstand, syntes det som om, at hun enten har gjort sig klar til at gå i byen, eller skulle til fest. Er dette klor? Jeg kan også lugte klor som om hun har været i svømmehallen.”


”Vi har heller ikke kunne finde nogen tegn på vold,” sagde politiassistent Hansen. ”Der er hverken blod, mærker på krop, afværgemærker, eller tegn på stump vold mod baghovedet. Hendes hals og nakke fremstår helt uberørt. Man har bare ville af med hende.”


”Hun behøver nødvendigvis ikke at være dansker,” fortsatte Nanna. ” På trods af hendes nordiske udseende og lange lyse hår, kan hun muligvis også være østeuropæer. Hendes makeupstil og negle, er i hvert fald meget typiske for østeuropæiske kvinder. I siger også at ingen med hendes beskrivelse endnu er meldt savnet? Underligt! Umiddelbart ingen tegn på fysisk vold af nogen slags. Hun ligger bare dér. Helt bleg og med blå læber. Hvem er du? Hvorfor ligger du her? Og hvorfor har ingen meldt dig savnet? Sig endelig til hvis I finder dna under hendes negle.” ”Har I fundet fodaftryk og dækaftryk?” spurgte Nanna til begge kriminalteknikere. ”Ja!” ”Har I også kigget efter fodaftryk dér og dér?” Nanna pegede på to særlige steder i nærheden af liget.


”Ja!” lød svaret endnu engang. ”Har I også registreret eventuelt knækket kviste og grene i buskadset, i nærheden af liget, og taget billeder af det?” fortsatte Nanna.


”Er dette nu også nødvendigt?” spurgte kriminaltekniker A.


”Jeg vil gerne have undersøgt hvorhenne, og fra hvilken vinkel eventuelle kviste og grene er knækket, da man kastede liget ned i buskadset” svarede Nanna. ”Det kan give os et mere præcist billede af gerningsmandens højde og fysik, da han kastede liget ned i grøften, hvordan liget blev smidt ned i grøften, og fra hvilken højde.”


”Jeg tror ikke rigtigt der er noget,” svarede kriminaltekniker A. ”Prøv lige at se efter engang,” insisterede Nanna. ”Så er du sød!” Nanna rejste sig fra liget og fortsatte med at sige: ”I må også love mig at I kigger grundigt efter fingeraftryk og dna på plastiksækkene og pakketapen. Jeg kan se at der er blevet brugt rigtigt meget pakketape. Man skulle da vist være et skarn, hvis ikke man lige kunne finde lidt fingeraftryk og dna på pakketapen. Nå! Skal vi gå op og kigge på dækaftrykket?”


”Hvad med fodaftrykkene for resten?” indskød Nanna. ”Teknikerne har kun fundet ét sæt fodaftryk fra én person i nærheden af dækaftrykkene,” svarede Hansen. ”Der er tale om store størrelse 47 støvler.” ”Altså sandsynligvis kun én person til stede, og sandsynligvis en stor høj mand, stærk nok til ved egen kraft at kaste et kvindelig ned i grøften,” svarede Nanna. ”Medmindre der sad en person til inde i køretøjet der blev brugt som transport,” indskød Ortved.


”Hvorfor tror du dette?” spurgte Nanna nysgerrigt. ”Hvis en mand kunne gøre alt dette selv på en lørdag aften, hvor alle ellers bare vil hygge sig, hvorfor skulle han så have et ekstra vidne med i en bil, til så alvorlig en forbrydelse, som let kan komme til at tale over sig? En ekstra mobiltelefon der kan spores? Et vidne uden andel i forbrydelsen? Og, hvis der var tale om bestilt arbejde, hvorfor skulle han så dele pengene med en person, der bare kører med uden at bestille noget?” Ortved tav. Nanna havde en pointe, og dermed den teoretiske overhånd.


”Hvad kan I så fortælle om dækaftrykket i vejkanten?” spurgte Nanna.


”Foreløbigt tyder alt på dækkene fra en Ford Transit Van, varevogn, men vi skal lige have undersøgt det nærmere inden vi er helt sikre,” svarede Hansen. Nanna gav sig til at pege mod dæksporerne langs med vejkanten. ”Dette her er tydeligvis indkørende spor, altså er han kommet fra sydgående retning. Fra de udekørende spor at dømme, må han have været fortsat videre i nordlig retning. Der er umiddelbart ingen tegn på at han skulle have foretaget en uvending her på dette sted. Uanset hvad, vil mobilmasten nede ved Isterødvejen have registreret, hvis han var kørt tilbage af samme vej som han kom, mens Hillerødvejens mobilmast, ville have registreret hvis han var fortsat nordpå. Vi kan starte med at få teleselskabet til at oplyse hvilke abonnementer, der har befundet sig her i tidsrummet mellem lørdag aften og natten til søndag. Samtidig kan vi tjekke alle indregistrerede Ford Transit varebiler med samme bildæk, der hører til i det nordsjællandske område.”


”Ha! Det lyder som en monumental opgave du sætter os alle sammen på her, Frk. Politiassistent,” grinede politiassistent Hansen. ”Hvorfor så ikke også inddrage samtlige indregistrerede Ford Transit varevogne i hele Storkøbenhavn?”


”Det behøves ikke,” svarede Nanna. ”Gerningsmanden bor et eller andet sted i nærheden, indenfor en radius af 30 km fra dette sted.”


”JA SÅ!” måbede Hansen med en hånlig mine. ”Og hvad gør dig så sikker på dette om jeg må spørge?”


”Jo, det er skam ganske enkelt,” svarede Nanna i en sikker tone. ”Du står en mørk søndag nat og skal skaffe dig af med et lig. Sandsynligvis er du allerede meget træt og uoplagt. Sandsynligvis er der tale om en pludseligt, uforudset, opstået situation, eftersom vi allerede ved at afdøde er afgået ved døden omkring kl. 23 lørdag aften. Presset på én er stort. Man magter ikke at køre langt pokker i vold, med et lig i vognen, med fare for at blive standset af politiet til spirituskontrol, eller blive inddraget i et færdselsuheld, eller hvis vognen pludselig punkterer, eller går i stå. Man vil bare af med liget så hurtigt som muligt, særligt hvis man i forvejen er træt. Det er mørkt og koldt udenfor, så der er hverken tid eller kræfter til at rekognoscere noget terræn, når man alligevel ikke kan se noget i mørket, eller hvis man alligevel ikke ved hvor man skal køre hen. Altså ingen grund til at køre ekstraordinært langt. Man er ganske enkelt nødt til at vide på forhånd, hvor man har tænkt sig at dumpe liget.”


”Gerningsmanden har allerede kendt til dette sted. Han har specifikt valgt dette sted, midt i skoven, lige hvor vejen svinger til venstre, hvor man netop ikke lægger mærke til hvad der ligger i grøften, som I så smukt selv påpegede. Hvis ikke han vidste dette i forvejen, var han sikkert nok bare kørt forbi dette sted. Ingen lægger mærke til én på denne øde strækning, og der er direkte adgang til Hillerødvejen, som en bekvem og hurtig flugtvej. Personen vidste præcis hvor han ville køre hen, og gad ikke at køre alt for langt. Vi finder vores gerningsmand indenfor en radius af 30 km. Det er jeg sikker på.”


”Men 30 km er også rigeligt,” indskød Willerslev. ”Det er herfra og nede til Lyngby. Allerede her vil vi finde et utal af Ford Transit varevogne at skulle forholde os til.”


”Lad os prøve at kigge nærmere på vejforløbet,” sagde Nanna, mens hun trak sin tablet frem for at tjekke vejkortet. ”Vi ved med stor sandsynlighed, at personen kom fra syd og fortsatte mod nord. Hvorfor så fortsætte yderligere mod nord, mod Fredensborg og Helsingørmotorvejen, hvis man kommer fra syd og hurtigt skal hjem igen efter at have dumpet et lig? Nej, man fortsætter op mod rundkørslen, og drejer derefter til venstre, mens man fortsætter ned ad Hillerødvejen, hvor man så enten kommer tilbage ad Fredensborgvej, eller man tager afkørslen oppe ad viadukten, og fortsætter ned langs med Isterødvejen, hvor man hurtigt og bekvemt kommer hjem. Tjek vejkameraerne nede ved vejafkørslen ved Fredensborgvej, og mobilmasten ved rundkørslen, fra tidspunktet lørdag mellem klokken 23 og 3 natten til søndag. Der finder vi vores varevogn.”


”Nå, jeg tror at vi har set det vi skulle. Lad os køre tilbage til stationen. Der venter os en masse arbejde,” sagde Nanna.


”Hansen og Ortved?” fortsatte hun. ”Sørger I for at få notificeret pressen? Hvis hun endnu ikke er meldt savnet, må vi jo på en eller anden måde have fået lavet en pressemeddelelse.” ”Vi kigger på det,” lød svaret.


”Havde du for resten de dér Kilberry håndvægte som jeg kunne få?” Spurgte Willerslev pludseligt helt tilfældigt.


”Ja, selvfølgelig,” svarede Nanna. ”Men, så skal vi først køre hjem til mig og hente dem, så vi husker det. Du må for resten love mig, at du hjælper til med at bære dem. Der er to af dem der vejer 20 kg hver.”


Men, da de begge gik tilbage mod bilen, stod de to, nu småfornærmede kriminalteknikere A og B, og kiggede langt efter dem. ”Hun kommer bare her, og sætter sig med sin store kusse, ned over hovedet på os alle sammen!” sagde den ene til den anden.


-


I bilen, på vej tilbage til stationen lige før København, overhørte Nanna og Willerslev et nyt opkald på politiradioen, denne gang fra Københavns Politi. ”Kom ind Papa 12. Vi har en skuddræbt person der ligger på Dortheavej ved krydset til Oldermandsvej. Der er tilkaldt ekstra assistance, situationsmelding, Stationen skift!”


”Åh nej,” udbrød Nanna bekymret. ”Det er mit gamle distrikt. Jeg bliver altså nødt til at køre derned, for at se om det er en af mine drenge.”


”Hvad? Hvad?” udbrød Willerslev forvirret, det skal vi da ikke? Vil du virkelig køre helt derned nu?”


”Beklager Frederik, men jeg bliver altså nødt til det,” svarede Nanna resolut. ”Hvis ikke jeg tager ret meget fejl, bliver der også meget snart brug for vores hjælp og assistance dernede.”


Nede på Dortheavej i Nordvest herskede der i mellemtiden det totale kaos. Et bandemedlem lå på ryggen, ude på vejen, nedskudt af en forbi passerende bil, mens en gruppe af hans ophidsede kammerater forsamlede sig omkring politiet, der lige var mødt op.


”Kom ind Stationen. Vi har brug for ekstra forstærkning. Der er ved at forsamle sig en gruppe utilpassede unge omkring os. Der er både råb og stenkast, Papa 26, skift!”


Men dårligt var der gået et minut efter meldingen, da Nanna og Willerslev, med hvinende dæk og udrykningssirene, bremsede hårdt op foran forsamlingen af ophidsede mennesker. Nanna sprang straks ud af bilen og råbte til forsamlingen:


”FORSVIND MED JER! Dette her er et gerningssted. Vi skal sikre området og have ro til at arbejde!”


Effekten udeblev ikke. De unge mennesker trådte til indsatslederens store overraskelse, straks tilbage, i respekt for Nanna.


”Årh hvad mand? Prøv at se! Det er Nanna mand!” råbte en af de unge.


”Ja mand,” sagde en anden. ”Prøv at se! Det er hende der plejede at komme og give os tæsk før i tiden.” ”Du har også fået tæsk af hende. Har du ikke, Mohammed?” ”Hun er den eneste pige der nogensinde har tæsket mig, og jeg kunne tilmed lide det.”


”Hvad er der i vejen med jer drenge?” fortsatte Nanna i en bestemt tone. ”Ind på fortovet med jer, og gør plads for politiet. Dig dér, hvad laver du med den sten i hånden? Læg den! Omgående!”


”Ja! Ja! Rolig mand!” Den unge knægt trådte respektfuldt tilbage, mens han stille lagde stenen ned på jorden.


”I bliver altså nødt til at tage jer sammen drenge,” fortsatte Nanna. ”I ved jo at vi altid kommer i stort antal. Særligt når der sker noget som dette her. I skuffer mig bare, når jeg ser jer opføre jer på denne måde.”


”Hvad laver du nu, Nanna? Du kommer ikke så tit mere?” spurgte en af urostifterne interesseret.


”Jeg er kommet i Efterforskning. Det er mig der skal opklare drabet på jeres ven her. Pil af med jer, og giv politiet ro til at arbejde.”


Nanna og Willerslev gik tilbage for at kigge på liget af den unge mand. Han lå midt på vejen, med ansigtet opad, skudt gennem det ene øje. ”Det er gudskelov ikke en jeg kender,” sukkede Nanna.


Skråt overfor gerningsstedet. I nærheden af vejkrydset. På bagsædet, i en koboltblå BMW med tonede ruder, sad gangsterlederen Ali Rahim iført et par mørke solbriller. ”Hvad fanden? Prøv at se. Det er Nanna mand!” Rul lige slæden hen til hende. Jeg skal snak’ med hende mand.”


”Er du sikker? Der er panser over det hele mand,” protesterede chaufføren.


”Inshallah! Jeg skal bare SÅ totalt tale med hende mand. Kom nu! Fart på!”


BMW’en kørte efter få sekunder op på siden af Nanna, mens højre bagerste siderude blev kørt ned, hvorefter Ali stak sit hoved ud. ”Jamen dog, hvem har vi her? Minsandten om det ikke er Ali?” smilede Nanna. ”Jeg troede ellers at du lige var blevet efterlyst.”


”Hold nu op mand!” protesterede Ali Rahim. ”Du ved godt at jeg kører en ærlig forretning.”


”Og hvad for en slags ærlig forretning er så det,” spurgte Nanna stadig smilende. ”Er det måske en forretning med ærligt guf til næsen?”


”Lad nu vær’ mand!” fortsatte Ali Rahim. ”Du ved udmærket godt at jeg har min cykelforretning. Hvis du skal have lavet din cykel, skal du bare komme til mig, og du skal overhovedet ikke tænke på betaling.” Ali åbnede bildøren.


”Hop ind! Jeg skal lige snak’ med dig.”


”Hvad har du gang i?” spurgte Nanna med et spørgende udtryk i ansigtet.


”Hop nu bare ind,” vinkede Ali med hovedet. ”Jeg skal bare lige snak’ med dig en gang. Det er vigtigt!”


Nanna kiggede over på Willerslev, inden hun sagde: ”Vi kører lige lidt længere ned ad gaden. Jeg er tilbage lige om lidt.”


På bagsædet i bilen vendte Ali blikket mod Nanna. Hun fornemmede straks en bekymret mine bag solbrillerne.


”Sig mig, hvad fanden sker der?” sagde han. ”Har PET gang i et eller andet lort ude i Nordvest?”


”Næh! Ikke mig bekendt,” svarede Nanna ligegyldigt. ”Hvad skulle de da have gang i?”


”Du ved, min fætter Mohammed?” fortsatte Ali.


”Hvilken én af dem?” afbrød Nanna, mens hun undrede sig over, hvilken en af de fire fætre det var han talte om.


”Altså, ham de kalder ”Nico”,” svarede Ali. ”Nå, ham!”


”Han var til stede dengang de fire fra ”Bloods” blev nakket.”


”Ja så, svarede Nanna undrende. ”Så der VAR altså vidner til hændelsen?”


”Ja! Jeg havde sendt ham ud for enden af Rentemestervej, forklædt som pakkemand, for at han skulle rekognoscere terrænet, efter at der var kommet nye rygter om, at ”Bloods” igen ville forsøge at møve sig ind på Nordvest. Han fik øje på en bil med fire ”Bloods” medlemmer, som havde travlt med at forfølge en anden bil med to danskere. Lidt efter kom begge biler tilbage til samme sted. Bilen med de to danskere standsede pludseligt midt på vejen foran bilen med ”Bloods”. Pludselig BAM!!! Så kom der bare en anden bil. En sort Cadillac SUV med en sindssyg stor forkofanger, ud af ingenting mand, og kørte direkte ind i siden på bilen med ”Bloods”. To fyre sprang ud fra SUV’en, mens en anden fyr sprang ud af den forreste bil, alle bevæbnet med nogle sindssyge fuldautomatiske rifler, og de begyndte så bare at pløkke fuldstændig vildt løs på bilen med ”Bloods”, så der til sidst var blod ud over det hele mand. Det skete bare sådan her mand.” Ali knipsede højt med fingeren.


”Hvem var det der skød?” spurgte Nanna.


”De var danskere mand.”


”Altså etniske danskere?” fortsatte Nanna.


”Ja, danskere som dig. Lyst hår og blå øjne,” lød svaret. ”Nico siger at de var nogle sindssyge hårde typer. De så vildt onde ud.”


”Jamen, så har det vel været rockere?” fortsatte Nanna.


”Wallah! De var IKKE rockere mand. Jeg sværger. Vi ved godt hvordan rockere ser ud. Rockere laver slet ikke noget som dette her, eller har sådan nogle våben. De her fyre var toptrænede som atleter, med velfriseret hår, og klædt i pænt civilt tøj. Deres våben var topmoderne. De her fyre var som……jægersoldater mand. Nico siger, at han aldrig før har været så bange i sit liv. Jeg tror på ham mand.


Nico lyver aldrig overfor mig. Jeg vil gerne vide hvem det var, og hvad det hele gik ud på? Jeg er bekymret mand.”


Nanna kiggede tænksomt ud i luften. Hun huskede tydeligt episoden. De få vidner der havde været til stede under hændelsen, havde befundet sig i en tilstand af chok med udspilede øjne. Hver især, havde de afgivet modstridende signalement af både gerningsmænd og bil, da de endnu var så dybt påvirkede af episodens voldsomhed, at enhver oplysning stort set var at betragte som ubrugelig.


”Du skal ikke tænke på det,” svarede Nanna. ”Dette har intet at gøre med dig eller jeres territorium. Så meget kan jeg fortælle dig. Men tak for oplysningen. Hvad med ham der ligger derover ved krydset?”


”Det er Bilal,” svarede Ali. Han var helt ny i gruppen. Han var en god dreng. Han var bare på det forkerte sted på det forkerte tidspunkt mand.”


”Ja, og nu står Bilals mor derhjemme, og ved ikke hvad der er sket med hendes søn,” svarede Nanna. ”Er det virkeligt sådan et liv I har tænkt jer at leve?”


”Hør, jeg kan ikke gøre for det mand. Det er ikke vores skyld,” svarede Ali. Nanna trak vejret ekstra dybt inden hun fortsatte med at sige:


”Vi har lige fundet liget af en ung kvinde i en skov ude ved Hillerød. Det kunne godt se ud som om, at det var bestilt arbejde.”


”For fanden mand. Folk er syge mand.” svarede Ali. Nanna fortsatte med: ”Sig til mig hvis du hører noget om det. Så vil jeg gerne have det at vide. Så skal jeg til gengæld nok fortælle dig, hvis jeg hører mere om hændelsen ude ved Rentemestervej. Nå, jeg må videre.”


”Bliver du ikke siddende lidt endnu?” spurgte Ali. ”Jeg kunne godt trænge til lidt kvindeselskab.”


”Ja, den er god med dig,” svarede Nanna afvisende. ”Opfør dig ordentligt!”


Nanna gik tilbage til gerningsstedet, hvor Willerslev stod og ventede. Omtrent på samme tid ankom Københavns Politi Efterforskning.


”Jesper Regin Kirk, Københavns Politi, hvem er I og hvad laver I her?” Men dårligt fik politikommissæren stillet spørgsmålet, før han fik øje på Nannas velkendte ansigt, mens hun kom gående imod ham over vejkrydset. Alle i Københavns Politi vidste hvem hun var, men rangorden kom pludselig i vejen for en mere venlig kollegial omgangstone. ”Hvad laver I her?” gentog han igen til Nanna.


”Spørg dine kolleger fra ordenspolitiet. Lige nu er de i gang med at sørge for, at du kan få arbejdsro,” lød hendes spidse svar.


”Men nu spørger jeg DIG,” insisterede Regin Kirk.


”Tusind tak for hjælpen,” kom det samtidigt befriende, og som en lidt mere konfliktnedtrappende anerkendelse fra indsatslederen, der afbrød samtalen ved at gå over og give Nanna hånden.


”Hvis ikke du var kommet, var det hele nok gået mindre smertefrit.”


”Det var så lidt,” svarede Nanna selvsikkert, hvorefter hendes skarpe løvindeblik mødtes med politikommissærens undrende blik, der syntes at udtrykke et: ”Hvad fanden bilder hun sig ind?”


”Vi befandt os tilfældigvis i nabolaget Hr. Politikommissær. Vi syntes lige at vi ville hjælpe lidt til med at sikre gerningsstedet, nu når vi alligevel var her. Så nu ringer min mobiltelefon. Jeg må nok hellere svare den.” Nanna trykkede på svar knappen.


”Goddag Nanna. Nå? Hvordan går det? Finder I ud af noget?” lød kriminalinspektør Kristensens, på en gang, faderlige og myndige stemme, i mobiltelefonen.


”Det går fremad Kriminalinspektør,” svarede Nanna optimistisk. ”Gerningsstedet og beviserne er sikret, og det vil kun være spørgsmål om tid, inden vi har fundet personen der har afhændet liget.”


”Det lyder godt,” lød svaret med den rigsdanske og akademiske stemme af den gamle politietat. ”Nanna, der er lige en enkelt ting jeg skal tale med dig om. Jeg har modtaget nogle opkald fra NKC, omkring din tilgang til samarbejdet mellem dig og teknikerne på gerningsstedet. De føler at du blander dig lidt for meget i deres arbejde.”


”Det kaldes TEAMWORK Hr. Kriminalinspektør,” afbrød Nanna prompte. ”Flere hjerner tænker bedre end en hjerne. Nye input skaber altid fornyet udvikling i en proces, og jo flere spørgsmål jeg stiller, desto klogere bliver jeg på hele situationen.”


”Men ingen bryder sig om at blive unødigt gransket,” lød det skarpe modsvar i telefonen. ”Det er skam altid i orden at stille spørgsmål, men spørgsmål skal stilles i respekt for andres arbejde. Jeg er bange for, at jeg bliver nødt til at fortælle Dem Frk. Politiassistent, at i en situation som den i Hillerød, kræves der en mere hensynsfuld konduite. Her betyder teamwork rettere: ”Kend din plads, vær’ respektfuld, og lad være med at træde andre fagfolk unødigt over tæerne. Du ville jo hellere ikke selv bryde dig om, at blive gransket på samme vis. Er dette forstået Frk. Politiassistent?”


”Javel!” lød Nannas svar, alt imens hun kogte indeni af lutter frustration.


”Godt!” afsluttede Kristensen kort. ”Og så taler vi ikke mere om dette.”


”Nå! Skulle vi tage hjem til mig og finde de Kilberry håndvægte?” fortsatte hun næsten sukkende til Willerslev.


”Jeg må sige én ting,” sagde Willerslev lidt senere i bilen. ”Jeg er sgu’ imponeret over den måde du håndterede de unge mennesker på. Her kom din pondus virkelig til sin ret. Du må virkelig være meget populær blandt disse unge.”


”Ja men, sådan har det ikke altid været,” svarede Nanna. ”Nordvest var et af de første distrikter jeg fik tildelt, mens jeg endnu var betjent på prøve. Jeg var bestemt ikke glad for det. Jeg så det snarere som en uriaspost. En dag på patrulje, blev min makker og jeg passet op af en 6 unge, der lige skulle prøve os af. Men et par af mine hurtigt udførte cirkelspark, og dygtigt brug af politistaven, fik dem hurtigt på andre tanker. Ja, en af dem trak sågar en kniv, men måtte efter et hurtigt møde med min politistav, løbe sin vej med uforrettet sag, og et brækket håndled. Efter denne hændelse, fik de pludseligt lidt mere respekt for mig. Men, særligt vores forhold til Ali Rahim, var stadig meget anspændt dengang.


Pludselig en anden gang, hvor vi var på patrulje, fandt vi Ali’s lillebror, Usama, liggende ude på vejen. Han havde en uopdaget fejl i hjerteklappen, og havde fået hjertestop. Jeg fik hurtigt tilkaldt en ambulance over radioen, og gik efterfølgende i gang med hjerte-lunge redning på ham. Vi fik ham genoplivet, og han overlevede. Efter denne hændelse, ændrede Ali sit syn på mig, og det blev pludseligt lettere at patruljere i området. Samtidig lærte jeg de unge bedre at kende. Vi kom snart på fornavn med hinanden. Jeg hjalp også nogle af dem, der bare ville væk fra miljøet, med at finde arbejde. Inden jeg havde set mig om, var jeg pludseligt blevet mor for dem alle sammen, og ofte kom de og henvendte sig til mig, når de havde brug for hjælp, eller havde andre problemer. Med tiden ændrede jeg også selv mit eget syn på dem. Ja, jeg begyndte mere at se dem som …… almindelige mennesker.”


”Hvad ville Ali Rahim?” forsatte Willerslev.


”Han fortalte mig, at hans fætter havde været vidne til mordene på de fire Bloods medlemmer ude på Rentemestervej. Han sagde, at det var et hold af toptrænede etniske danske, ja hvad skal vi kalde det? Lejemordere med moderne automatrifler, der havde optrådt som var de jægersoldater. Ham og hans fætter var begge helt sikre på, at det ikke var rockere der havde gjort det.”


”Tror du ikke bare at det var noget pis han fyrede af til dig, i et forsøg på at aflede vores efterforskning,” spurgte Willerslev i en skeptisk tone.


”Det tror jeg faktisk ikke Frederik,” lød Nannas klare svar. ”Han lød mere som om han virkelig var bekymret. Jeg kan mærke når han taler usandt, og når han ikke gør det. Så godt kender jeg ham trods alt.”


”Ja så! Den berømte kvindelige intuition,” svarede Willerslev.


”Den berømte kvindelige intuition, og kvindelige politinæse, Frederik,” smilede Nanna tilbage til ham.


Nanna kørte Willerslev til sin villa på Hambros Allé 16, i Hellerup.


”Du har sikkert en eller anden hemmelig Bathule her i de riges kvarter,” spøgte Willerslev indledningsvist. ”Nej hvor er her smukt. Se alleen med alle de smukke træer. Nej, skal vi helt herned mod vandet?” Willerslev syntes at blive tiltagende mere befippet, alt imens turen fortsatte ned langs ad den smukke allé.


”NEJ BOR DU VIRKELIG HER?” udbrød han overrasket, da Nanna kørte bilen ind i indkørslen, til det store statelige tre etagers palæ, med en knejsende tårnlignende udbygning, eller fremspring på midten af huset, i fagsproget kaldet for en midtrisalit”.


”Ja, jeg fik tiltusket mig villaen fra mine bedsteforældres bo. Min lillesøster var bestemt heller ikke glad for det. Hun blev vildt misundelig” svarede Nanna. ”Mine forældre ville bare have solgt huset, men jeg har altid været helt vild med det. Så jeg fik dét, efter at jeg fik udarbejdet en forretningsmodel for finansieringen. Et selskab, som jeg er medejer af, har lejet sig ind i kælderetagen. Samme sted har jeg mit eget lille motionsrum, hvor jeg træner.”


”Vi kan først starte med at gå ned i motionsrummet i kælderen,” sagde Nanna.


Nede i kælderetagen, kiggede Willerslev sig overrasket omkring. I kælderetagens vestlige fløj, var der indrettet det mest stilfulde træningsrum, med smukt trægulv, og træpaneler i smukt lyst træ, og store spejle, på både vægge og i loftet. Her fandtes alt, af hvad man kunne ønske sig af udstyr til motion og vægttræning. Langs med væggen med de smukke lyse træpaneler, var der anbragt i lange rækker af håndvægte i alle størrelser. Der fandtes både multistationer, løbebånd og træningsbænke. Ud mod den sydvendte have, var der bygget et atrium af glas med swimmingpool og spabad. Der var sågar airconditioning.


”Hold da helt op!” måbede Willerslev. ”Er alt dette her virkeligt dit eget?”


”Du kan starte med at tage de to 20 kg’s håndvægte der ligger dér,” pegede Nanna uanfægtet. ”De er hver så sindssygt tunge, at mine veninder og jeg, på ingen måde kan løfte dem. De fylder bare, og jeg har et par i forvejen, til hvis der skulle komme et stort mandfolk forbi, der ønsker at træne.” Willerslev forsøgte at løfte en enkelt 20 kg Kilberry håndvægt, men havde svært ved at løfte den.


”Ja for satan den er tung.”


”Og hvis du vil,” fortsatte Nanna, ”så må du også gerne tage et par 10 kg’s og 12,5 kg’s vægte. Dem kan jeg lige akkurat selv løfte.”


”Ja, de er gode dem her,” sagde Willerslev. ”Dem kan jeg godt træne med.” ”Har du virkelig så mange håndvægte?” spurgte Willerslev.


”Det er jo stordrifts fordelene ved at have en far der har et rederi,” lød Nannas selvsikre svar. ”Så kan man købe hjem i store billige partier, og så bare sælge resten. Lad os få dem ud i bilen med det samme, og så kan vi bagefter gå op i køkkenet og få os en sodavand.” Resten af stedet, bød på ingen måde på et mindre imponerende skue.


Forhallen var som at træde ind i et italiensk renæssance palæ. Willerslevs kæbe syntes at være fastklistret til hans brystkasse, ved synet af den overdådige arkitektur. Hans øjne var, som hvis de hvert et øjeblik kunne hoppe ud af hovedet på ham.


Stuen der vendte ud mod den sydvendte have, var både feminint og overdådigt indrettet. Straks blev man mødt ved synet af et overvældende kridhvidt stukloft, rigt dekoreret med klassiske udsmykninger i bladguld og marmor, med klassiske loftspaneler i den såkaldte Caisson eller kasseloft stil. Fra loftet hang der tre runde imponerende kæmpe prismelysekroner, den største af dem i midten i art deco stil. Den øverste del af væggene, var hele vejen rundt belagt med udsmykkede stukkanter eller stuklister. Det mønstrede parketgulvet i eg med hvid matiak, var helt lyst, næsten cremefarvet.


Fire høje palævinduer, beklædt med klassiske sprosser, der vendte ud mod den smukke have, strakte sig fra gulv til loft, omkranset af lange både gyldne silke og hvide stofgardiner.


Hele det postmoderne møblement af store loungesofaer, var hovedsagligvis hvidt. Væggene var flere steder, beklædt med rektangulære glansfulde lyseblå silketapeter, omkranset af klassiske hvidmalede vægpaneler med lister i bladguld. Langs med alle vægge var der i murværket, indbygget pilaster med kannelurer i italiensk marmor. Hist og her, sås krukker med grønne palmer, eller farvestrålende blomsteropsatser. Synet af stuen var ganske enkelt overdådigt.


I den anden ende, til højre for stuen, var der direkte adgang til det mest moderne køkken, i massivt rosentræ, Willerslev nogensinde havde set, med orange og lyseblåt stribet tapet, og moderne Hightech loftsbelysning.


”HOLD DA KÆFT for en indretning,” råbte Willerslev, mens han kiggede sig benovet omkring inde i stuen. ”Det er da HELT vildt dette her. Der er meget lyst og hvidt herinde.”


”Ja, jeg kan godt lide hvidt i min dagligstue,” svarede Nanna. ”Så kan man lettere lave indretning efter årstiderne, og man får lukket mest muligt lys ind. Der var oprindeligt lidt for mørkt herinde fra mine bedsteforældres tid, men ved at få muret nye høje palævinduer, og få skabt en mere hvid stue, fik jeg gjort rummet mere lyst. Kom med herind i køkkenet og få dig en sodavand.”


Med et enkelt stød med hoften, åbnede Nanna for en stor køleskuffe, der langsomt kørte sig selv ud, og hvor der nede i kølerummet var anbragt et bredt udvalg af 500 ml sodavand, man bare kunne tage af. ”Der er også færdige sandwiches inde i amerikanerkøleskabet hvis du er sulten?”


Nanna stoppede pludseligt op, mens hun kiggede på Willerslev med et undersøgende udtryk i ansigtet.


”Åh nej!” udbrød hun.


”Åh nej hvad?” svarede Willerslev lettere overrasket.


”Jeg skulle aldrig nogensinde havde taget dig med indenfor.”


”Nå! Hvorfor ikke?”


”Du er misundelig,” konstaterede hun tørt.


”Hvad? Nej! Jeg er da ikke misundelig,” svarede Willerslev afvisende.


”DU ER JO HELT GRØN I FJÆSET MAND!” råbte hun til ham.


”Jeg kan så tydeligt se det på dig.”


”Nej! Nej! Hold nu op,” kom det igen halvhjertet fra Willerslev.


Med et sørgmodigt blik i øjnene, gik Nanna hen til Willerslev, og tog ham i begge hænder.


”Frederik! Kom! Gå med mig ind i stuen og sæt dig ned, så vi kan få talt sammen om det.” Inde i stuen fik hun ham sat ned ved et langt spisebord.


”Hvad er det med dig Frederik? Hvorfor føler du sådan et mindreværd? Fortæl mig om din barndom. Var der måske en anden dreng, der boede på samme vej som dig dengang du var lille, som havde rige forældre, og mere spændende legetøj end det du selv havde?


Er det i virkeligheden dette det hele handler om?” ”Hvad? Nej! Nej! Slet ikke!” kom det igen halvhjertet fra Willerslev.


”Men egentligt er det sjovt at du spørger,” grinede han let.


”Der var faktisk en dreng der boede på samme vej hvor jeg boede. Som havde forældre, der var rigere end mine forældre, og mere dyrt legetøj end det jeg selv havde.” Willerslev kiggede med et tomt blik ud i luften, og fortsatte med at sige:


”Blandt andet havde han en selvkørende elektrisk rød sportsvogn, han selv kunne sidde i, og styre med rattet. Det var det vildeste shit jeg nogensinde havde set. Det var helt ufatteligt at man kunne være så forkælet. Jeg ville så gerne selv køre i den, men det var ham der bestemte om jeg måtte køre i den, og det var ikke altid at han gav mig lov. Dengang fattede jeg slet ikke, at man kunne have så vildt legetøj. Det var helt utroligt.”


”Og dér udviklede du så et tidligt mindreværdskompleks,” fortsatte Nanna.


”Og nu befinder du dig pludselig her hjemme hos mig, hvor du lægger mærke til ting jeg har, men som du ikke selv har. Mentalt befinder du dig ufrivilligt tilbage i din barndom, hvor du atter er sammen med drengen med den fine røde legetøjssportsvogn, og du overvældes igen af de samme følelser. Følelser der aldrig forlod dig, og som du aldrig fik bearbejdet.”


”Hold nu op,” sagde Willerslev. ”Jeg kan da sagtens unde dig denne luksus.”


”Og din konstante selvfornægtelse,” fortsatte Nanna, ”har til formål at udviske din følelse af skam. Følelsen af, at du ikke er lige så god som os andre.”


Willerslev smilede atter for at skjule sine følelser.


”Hør nu her,” sagde han. ”Jeg en voksen mand på 33 år, der ligesom er kommet videre med mit liv, og som lever efter nogle helt andre værdier, hvor det er ganske unødvendigt at skulle gå og misunde andre.”


Dårligt fik han afsluttet sætningen, før han fik øje på Nannas B&O musikanlæg, der hørte til blandt det nyeste på markedet.


”Er det virkeligt et B&O BEOLAB 100 anlæg du har dér med de højtalere?” spurgte han pludseligt, og som om han selv dårligt kunne tro hvad han så. ”Fuuuck mand! Du har et komplet totalintegreret BEOLAB 100 anlæg?”


Willerslev rejste sig fra stolen, for at gå hen og besigtige anlægget, som var det et nyt guldhorn, der lige var gravet op af mulden.


”Ej! Seriøst! Må jeg høre det engang?”


”Kan du se hvad jeg mener?” sagde Nanna.


”Du har aldrig rigtigt fået bearbejdet de følelser. Du risikerer ligefrem at gå herfra som en knækket mand.”


”Fuuuck mand!” fortsatte Willerslev, med blikket stift rettet mod anlægget, som om han ikke ænsede hvad Nanna sagde til ham.









Kapitel 2:


En forfærdelig dag


”Din ”Nomen Nescio” ligger herinde,” sagde retsmedicineren til Nanna inde på det retsmedicinske institut. ”I deler begge samme initialer,” fortsatte han. ”N.N.” ”Nanna Nordentoft”


”Tak Ole, den er sivet ind,” svarede Nanna.


”Gudskelov er jeg dog stadig i live.” Liget af den ukendte kvinde blev kørt ud af kølerummet, hvorefter man afdækkede hendes ansigt. Det var torsdag den 9. marts. Tre dage efter at man havde fundet den kvindelige Jane Doe på Jespervej.


”Hvad har du så fundet frem til med hensyn til dødsårsag?” spurgte Nanna.


”Vi har fundet rester af opiater og alkohol,” svarede retsmedicineren. ”Jeg fandt også et enkelt stikmærke i antebrachium dexter, altså i hendes højre underarm, et tydeligt mærke efter intravenøs injektion. Jeg har som dødsårsag anført:


”Morfinforgiftning. Forsætlig fejlbrug af opiater.” ”Hvis man forinden har indtaget store mængder alkohol, hvilket vi også har fundet indikationer af hos hende, kan morfinens sløvende virkning forstærkes af dette, og i mange tilfælde have dødelig virkning. Så enten har man givet hende en overdosis, eller også har hun ikke kunne tåle det, grundet allergi, kronisk sygdom, eller for højt alkoholindtag. Det kan sagtens have været sket forsætligt, hvis hun forinden har været forgiftet med alkohol.”


”Så havde du for resten også ret med hensyn til lugten af klor,” fortsatte retsmedicineren. ”Vi har også fundet klorrester på hende, af typen som man bruger til badebassiner. Hun har sandsynligvis opholdt sig, i en form for badebassin i timen op til sin død. Vi har ydermere fundet sædrester i vagina, og spor efter vaginalt samleje. Der er i hvert fald hymenale fund, og svulne slimhinder efter formodet penetration.”


”Så hun har højest sandsynligvis haft sex med en eller anden, i tiden op til hendes død?” spurgte Nanna.


”Ja!” lød svaret. ”Og vi har også fundet dna i vagina, som vi har taget referenceprøve af. Men som man kan se, er der overhovedet ingen tegn på ydre vold, selvom jeg dog ikke helt kan udelukke visse mærker på hendes underarme, der kan være fremkommet af en eller anden form for tvang. De hymenale fund og de svulne slimhinder, kan muligvis være indikation på en voldtægt, men igen er det svært at fastslå med 100% sikkerhed.”


”Har I fundet dna under neglene?” spurgte Nanna.


”Altså vi har taget prøver, men vi har ikke fundet dna identisk med dna’en der er fundet i vagina,” lød svaret.


”Lov mig at I sender os reference dna’en hurtigst muligt,” svarede Nanna.


-


”Hej Nanna! De har fundet ham. Han sidder allerede til afhøring her på stationen.”


Politiassistent Ortved ringede til Nanna Nordentoft, for at meddele hende, at man havde fundet og anholdt en mulig mistænkt i sagen om kvindeliget.


” Åh! Det er bare så godt Ortved. Sig til Frederik at jeg kommer hurtigst muligt.”


Da Nanna ankom til Station Midt i Hillerød, var den mistænkte stadig under afhøring.


”Frederik er alene med ham inde i afhøringsrummet. Han vil ikke sige noget til os,” sagde Ortved.


”Her er hans sagsmappe. Teknikerne fandt tre fingeraftryk på ydersiden af pakketapen, der matchede med hans profil. Anholdte hedder Brian Kamper. Han er 37 år, og tidligere medlem af rockerklubben ”Grim Reaper’s”, hvorfra han blev smidt ud for to år siden, efter at have stået i ”bad standing”. Han er tidligere straffet for salg af narkotika og for grov vold.”


”Og hvad med det øvrige bevismateriale?” spurgte Nanna.


”Det hele passer,” svarede Ortved. ”Han ejer en hvid Ford Transit Van, varevogn. Dækaftrykkene passer fuldstændigt. Han er 1,92 m, og de fandt et par størrelse 47 støvler hjemme hos ham, der fuldstændigt matcher med fodaftrykkene på gerningsstedet. Sendemasterne bekræfter, at han har været i nærheden af gerningsstedet på det omhandlende tidspunkt, og vejkameraet har sågar fanget ham siddende i varevognen kl. 01:42 natten til søndag. Han har ikke noget alibi for sin færden på tidspunktet.”


”Det er jo ganske enkelt overvældende bevismateriale,” sagde Nanna. ”Og, alt sammen på grund af tre fingeraftryk på pakketapen. Godt at vide at teknikerne trods alt kan deres job. Hvor har han bopæl henne?”


”I Gørløse,” lød svaret. ”Så du havde ret med hensyn til afstanden til gerningsstedet. Men, man har hverken fundet sprøjter eller kanyler, eller mistænkelige medikamenter hos mistænkte. Heller ikke i hans affald.”


”Pokkers!” svarede Nanna. ”Hvad med spor af dna? Har de fundet hendes dna i hans hjem eller i varevognen?”


”Nej foreløbigt intet,” lød Ortveds resolutte svar.


”Satans også!


”Med hensyn til dna, er vi ikke kommet så langt. Vi ved dårligt nok hvad vi skal sigte ham for,” svarede Ortved. ”Og, der er heller ikke fundet yderligere mærker på hendes krop. Der er overhovedet ingen tegn på vold.”


Willerslev kom ud af afhøringsrummet med et opgivende udtryk i ansigtet. ”Han vil ikke sige noget som helst. Han er hverken til at hugge eller stikke i. Han sidder bare og smiler skummelt.”


”Må jeg gå ind og tale med ham engang?” spurgte Nanna. ”Jeg bliver simpelthen nødt til at se ham.”


”Værsågod!” svarede Willerslev. ”Og, held og lykke hvis du kan få ham i tale.”


Nanna gik ind i afhøringsrummet hvor den mistænkte befandt sig.


Ved første øjekast var mistænkte tydeligvis en meget høj, bredskuldret, og muskuløs fyr med kortklippet rødt hår, og et kort veltrimmet rødt skæg. Ansigtet var firskårent. Han bar en kortærmet militærgrøn t-shirt, var iført mørkeblå cowboybukser, og brune bikerstøvler. Underarme og overkrop var dækket af tatoveringer til langt oppe over halsen. Han havde blå øjne der kiggede smilende på én, men vel og mærke på en udspekuleret og beregnende måde. Han var ikke lige just typen, man som kvinde, havde lyst til at møde alene på en mørk aften.


Nanna kom langsomt gående ind i afhøringsrummet. Hendes løvindeblik fæstnede sig straks på den mistænkte.


”Nå! Er det så dig der skal afhøre mig nu?” spurgte han, mens hans øjne fortsat smilede lumsk op til hende. Nanna lagde sagsmappen på bordet, og satte sig ned overfor mistænkte.


”Brian, jeg hedder Nanna Nordentoft. Jeg er politiassistent hos Efterforskning, og jeg vil gerne lige tale med dig engang.”


”Ja så! Du har smukke øjne,” svarede han. ”Hvad er dette her?” fortsatte han. ”Forsøger I at lege ”good cop, bad cop” med mig? Eller er det måske rettere ”Grim cop - Smuk cop” I forsøger med?”


”Brian, vi har fundet dine fingeraftryk på tapen, der er blevet brugt til at indpakke liget af en uidentificeret kvinde, vi har fundet oppe i Hillerød.” sagde Nanna. ”Og efterfølgende har vi også fundet fodaftryk, der matcher et sæt støvler vi har fundet på din bopæl. Vi har også fundet dækaftryk, der matcher med dækkene på din Ford Transit. Vejkameraerne har taget et billede af dig, hvor du kører i din varevogn på Hillerødvej, omtrent på samme tidspunkt, hvor man mener at liget er blevet efterladt på Jespervej. Mobilmasterne har registreret din mobiltelefon i området på omhandlende tidspunkt. Og, du har ikke noget alibi for din færden natten til søndag. Vi er derfor temmelig sikre på, at det var dig der natten til søndag den 5. marts, smed liget af en hidtil uidentificeret kvinde i grøften på Jespervej. Hvad har du at sige til dette?”


”Jeg aner overhovedet ikke hvad du taler om,” lød mistænktes svar.


Nanna fortsatte med at sige:


”Før eller siden, vil den uidentificerede kvinde blive meldt savnet, og så finder vi ud af hvem hun er, Brian. Det er alt sammen bare et spørgsmål om tid. Vi vil være i stand til at fastslå, om det er én du muligvis kender, eller i hvilken forbindelse du har mødt hende. Så du slipper ikke for at skulle tale med os foreløbigt. Er det en kvinde du kender? Eller en kvinde du tilfældigt mødte i lørdags? eller er der tale om bestilt arbejde?”


”Din kollega har lige stillet mig samme spørgsmål, og jeg har stadig intet at sige. Jeg aner overhovedet ikke hvad I taler om,” lød hans ligegyldige svar.


”Hun er død af hjertestop, efter at have fået en overdosis morfin. Det siger dig heller ikke noget?” fortsatte Nanna:


”Jeg aner ikke hvad du taler om,” kom det atter fra mistænkte.


”Så der var ikke tale om noget uheld?” spurgte Nanna. Stadig intet svar. ”Måske var der bare tale om et uheld, Brian. Du ville give hende et fix, men kom uagtsomt til at give hende for meget af det, så hun døde af det. Så er der jo bare tale om uagtsomt manddrab. Eller måske så du hende tage det selv. Du gik i panik og ville af med liget. Det er jo desværre meget normalt, at folk ikke tilkalder hjælp, når nogen tager en overdosis. Så er der jo bare tale om en Straffelov § 253 overtrædelse om pligtforsømmelse ved undladelse af at yde hjælp til en livløs person, og usømmelig omgang med lig? Er det virkelig værd at lade sig varetægtsfængsle for Brian? Ja, jeg spørger bare?”


Nanna bemærkede hvordan mandens øjne i et øjeblik flakkede usikkert. ”Du godeste,” tænkte hun. ”Han ved det ikke. Han ved ikke hvordan hun døde.”


”Hvorfor pakke hende nøgen ind plastiksække, og smide hende væk, hvis det hele bare skete ved et uheld, Brian?” fortsatte hun. Atter bemærkede hun hvordan hans blik pludseligt virkede usikkert.


”Så det skete altså ikke ved et uheld?” spurgte hun igen.


”Eller myrdede du hende, Brian? Nanna lænede sig resolut frem mod mistænkte. ”Myrdede du hende med koldt blod, vel vidende, at hun ville dø af en overdosis?”


”Jeg har ikke myrdet nogen,” svarede han lige så stille.


”Er der tale om at nogen bad dig om at bortskaffe liget?” spurgte hun. Hun bemærkede straks hvordan hans øjne igen blev hårde. ”Så det var altså bestilt arbejde, Brian?” fortsatte Nanna. ”Nogle af dine venner ringede til dig, og bad dig om at hjælpe dem med at afhænde et kvindelig. Måske var der tale om en vennetjeneste, fordi du stod i gæld til nogen, eller måske fik du ligefrem tilbudt penge for at gøre det?”


”Du spekulerer,” svarede Brian.


”Lige nu er vi på vej til at sigte dig for drab. I bedste fald for uagtsomt manddrab. Det er du godt klar over ikke?” spurgte Nanna, mens hun fortsatte med at sige: ”Hvis du vil undgå en varetægtsfængsling, så er det absolut sidste chance nu, for at fortælle os hvad der skete, inden at vi begærer dig varetægtsfængslet. Og vær’ sikker på, at vi finder ud af hvem hun er, og hvilken forbindelse hun har til dig. Du kommer til at tilbringe rigtig lang tid i fængsel.”


Atter kom hans udspekulerede smilende øjne til udtryk.


”Det var dog en højest besynderlig reaktion?” tænkte Nanna. ”Så, nu ikke vise følelser. Husk at være professionel. Men for pokker, hvor er han dog både irriterende og modbydelig på samme tid.”


”Du vil blive fremstillet for en dommer om et par timer,” sagde Nanna lige så stille, inden hun forlod afhøringsrummet.


”Han er den helt hårde type,” sagde Willerslev da Nanna kom ud. ”Han dækker over nogen,” svarede Nanna. ”Der er flere mennesker indblandet i dette her. Det er jeg sikker på.”


”Så har vi endelig fundet ud af hvem kvinden er,” kom det som en glædelig nyhed fra politiassistent Hansen. Milda Krasauskaité, 22 år. Fra Litauen. Studerende i Business Administration and Sociology ved CBS. Hun er lige blevet meldt savnet af både uddannelsesstedet, hendes venner på kollegiet, og caféen hvor hun arbejdede som tjener efter studierne.” ”Godt! Godt!” svarede Nanna, mens hendes øjne lyste op.


”Nu får vi omsider noget at arbejde med. Hvor starter vi? Kollegiet! Der må hun helt bestemt have nogen venner, der kendte til hendes færden i lørdags.”


”Teleudbyderen!” Willerslev knipsede med fingrene. ”Vi skal have fat i teleselskabet, så vi ud fra hendes telefonabonnement, kan se hvor hun har været i lørdags.”


”God ide, svarede Nanna.


”Men, lad os starte med at tale med nogle flere mulige vidner, mens deres erindringer endnu er friske.”


”Hm? Lad mig se,” sagde Nanna, mens hun gav sig til at bladre i de forskellige sagspapirer. ”Milda boede ude på Falkoner Kollegiet, hvor vores første anmelder, Caroline Drabæk også bor. De to kendte vist hinanden meget godt. Vi tager først derned. Københavns Politi er på sagen, men hende her vil jeg gerne selv tale med.”


-


Ankommet til Falkoner Kollegiet, blev de modtaget af en grådkvalt Caroline Drabæk. Nanna lagde straks mærke til visse ligheder mellem den 21 årige Drabæk, og offeret. Begge slanke, lyshåret piger med smukke pigeansigter. Den unge Drabæk var en regulær babe at se på.


”I kan bare komme med ind på mit værelse,” snøftede hun. ”Milda boede lige herinde ved siden af. Vi var naboer. Jeg vidste med det samme der var noget galt, så snart jeg hørte om det i nyhederne.”


”Var I meget tætte veninder?” spurgte Nanna.


”Årh det er svært at sige. Vi havde jo begge hvert vores liv med studier og fritidsarbejde, så vi så mest til hinanden om aftenen når vi kom hjem. Men, vi var tit i byen sammen i weekenderne.”


”Hvornår så du hende sidst?” spurgte Willerslev.


”Snøft! Det var i lørdags. Om formiddagen. Hun havde fri den dag. Hun var så glad. Om fredagen havde hun mødt nogle mennesker på caféen hvor hun arbejder, som havde inviteret hende til en fest med en masse vigtige mennesker, et sted nord for København. Hun havde svært ved at udtale stedets navn på dansk. Men, hun glædede sig vild meget. Hun sagde at det var nogle meget interessante mennesker hun havde mødt.

